苏辙
次韵吴厚秀才见赠三首
骚人思苦骨岩岩，百里携诗相就谈。
故作微词挑迁客，不嫌春雨湿归衫。
少年旧喜登高赋，老病今成见敌惭。
问我近来谁复可，对君聊拟诵《周南》。
久欲归田计未成，羡君负郭足为生。
躬耕不用千钟禄，高卧谁知万里征。
已觉安闲真乐事，可怜辛苦尽浮名。
隐居便作江南计，为觅佳山早寄声。
一卷新诗锦一端，掉头吟讽识芳酸。
哀歌永夜悲牛角，朗咏扁舟笑杏坛。
间发笙簧犹可拟，弃捐斤斧定知难。
继君高韵君应笑，咀嚼归途久据鞍。